
Знешні – вонкавы: а што ў глыбіні?

Кожнаму культурнаму чалавеку ўласціва імкненне гаварыць правільна і дакладна: ужываць менавіта тое слова, якое дакладней перадае сэнс і найлепш адпавядае сітуацыі. Ва ўмовах беларуска-рускага білінгвізму сітуацыя ўскладняецца тым, што ў блізкароднасных мовах шмат слоў падобных і нават агульных, а засмечваць беларускую мову русізмамі нікому не да спадобы.

Вось у такім ракурсе і паспрабуем прааналізаваць ужыванне слоў знешні і вонкавы.

Перш за ўсё сканцэнтруем увагу на лексічным значэнні. Безумоўна, кожны ведае, якое паняцце перадаюць словы знешні і вонкавы. І тым не менш, звернемся да слоўнікаў. Бяром самы аўтарытэтны акадэмічны пяцітомны “Тлумачальны слоўнік”
. Супастаўляючы дэфініцыі першых (асноўных) значэнняў, адразу натыкаемся на праблему! Чытаем: “Вонкавы 1) Знешні, знадворны; Знешні 1) Які знаходзіцца звонку, за межамі чаго-н.” З пункту погляду фармальнай логікі маем справу з памылкай, якая называецца круг у азначэнні (А – гэта Б, Б – гэта А). Але пры азначэнні сінонімаў пазбегнуць такой з’явы вельмі цяжка, а ў выпадку поўных сінонімаў (лексічных дублетаў) зусім не магчыма.

Семантычны аб’ём слова часцей за ўсё складаецца не з аднаго значэння, акрамя асноўнага ёсць і іншыя. Так, для слова вонкавы аўтары ТСБМ адзначаюць яшчэ і пераноснае значэнне ‘паказны, напускны’, для слова знешні – яшчэ два значэнні: 2 – ‘які праяўляецца толькі са знешняга боку, не закранаючы асновы, сутнасці чаго-н.’(а гэта таксама значыць ‘паказны, напускны’); 3 - ‘які адносіцца да зносін з замежнымі дзяржавамі’. Такім чынам, толькі трэцяе значэнне слова знешні вылучае яго семантычны аб’ём і не дазваляе ужываць слова вонкавы ў спалучэнні з назоўнікамі гандаль, вораг, палітыка, адносіны, цэны і г.д. Ва ўсіх “непалітычных” кантэкстах выбар ужывання першага ці другога прыметніка залежыць ад волі носьбіта мовы, ад яго моўнага густу. 

А густ – справа тонкая. Добра, калі яго можна падтрымаць якім-небудзь аргументам. Часцей за ўсё ў падобных выпадках за аргумент выдаюцца фразы тыпу: “Так ніхто не гаворыць!”, “У нашай вёсцы так не казалі”, “Гэта русізм”, “Гэта калька”. Якія б эмоцыі такія аргументы ў нас не выклікалі, тыя людзі, што прыводзяць іх, блізкія нам з-за свайго клопату пра чысціню беларускай мовы. 

Пашукаем адказ у гісторыі. Звяртаемся да “Гістарычнага слоўніка”
. Ні знешні, ні вонкавы тут незнаходзім. Значыць, у помніках, якія леглі ў аснову картатэкі, гэтыя словы не зафіксаваны. А ці былі яны ў жывой мове нашых продкаў? Магчыма. Ва ўсялякім разе прыметнік вонкавы мае фактычную падтрымку: слова, утворанае ад таго ж кораня. Хаця і тут натыкаемся на праблемы. У IV выпуску ГСБМ чытаем: Вонкі прысл. Вонкі. ... реклъ тотъ который вонкахъ седитъ оу присhнкоу цðковном (Жыц. Ал., 97б-98); Гëетъ ленивый: левъ ест вонкахъ, и посрhде uлиць uдавилs бы м# (Скар. ПС, 34). З першага погляду відаць, што загалоўнае слова выведзена няправільна, бо прыслоўе – нязменная часціна мовы. Значыць, слоўнікавы артыкул павінен быў мець загаловак Вонкахъ. Што ж, слоўнікі ствараюцца людзьмі, а людзі могуць памыляцца. Ілюстрацыйны прыклад, узяты з “Прытчаў Саламонавых” у скарынаўскай Бібліі, супаставім з адпаведным тэкстам сучаснага выдання: “Ленивец говорит: «Лев на улице! Посреди площади убьют меня».
 Такім чынам, у Скарыны прыслоўе вонкахъ адпавядае сучаснаму літаратурнаму звонку ‘на дварэ, не ў памяшканні’. Дарэчы, форма вонках у тым жа значэнні адзначана дыялектолагамі ў гаворках поўначы і ўсходу Беларусі
. Славуты палачанін перакладаў Біблію для сваіх “паспалітых” землякоў! 

Відавочна, што ілюстрацыя з “Жыція Аляксея” (рукапіс датуецца канцом XV стагоддзя) рэпрэзентуе гэта прыслоўе ў тым жа значэнні. 

Цікавым з’яўляецца факт, што ў слоўніку У.І.Даля (як вядома, лексемы тут падаюцца гнездавым спосабам) ў артыкуле Вонъ  разглядаецца множналікавы назоўнік Вонки́.- ‘сhни, передызбица’. Ілюструецца ён прыкладам, запісаным у Цвярской губерні: Идзh ёнъ? У вонкахъ, въ сhняхъ
. Як не заўважыць, што тут і змест аналагічны папярэдняй ілюстрацыі, і фанетычныя асаблівасці падобныя на нашы: дзеканне, [ў]<[в]! 

Спецыялісты па гістарычнаму сінтаксісу сцвярджаюць, што да XIV стагоддзя ўжываліся беспрыназоўнікавыя канструкцыі з месным склонам у функцыі азначэння (параўн. Лаўрэнцеўскі летапіс: сhде ... Рюрикъ Черниговh). Адным з вынікаў замены гэтых канструкцый на прыназоўнікавыя стала ўтварэнне прыслоўяў на базе ўскосных склонаў назоўнікаў (тыпу мимо, межи, середи)
. Можна меркаваць, што прыслоўе вонкахъ утварылася аналагічным чынам.

З вышэй сказанага вынікае, што старабеларускае пісьменства аддало перавагу каранёвай марфеме вон-. У сучаснай беларускай мове прыметнік знешні  мае большую словаўтваральную актыўнасць: знешне, знешнасць, знешнегандлёвы, -палітычны, -эканамічны і пад. 

Што ж тычыцца паходжання слоў знешні і вонкавы, то тут Этымалагічны слоўнік
 падносіць нам сюрпрыз. Аказваецца, абодва прыметнікі маюць агульны праславянскі корань *vъn, які выражае агульнае лексічнае значэнне ‘не ўнутры’. Утваральная аснова для слова знешні з’явілася шляхам перараскладання прыстаўкі і кораня і спрашчэння праславянскага *jьz-vъn-ĕ→ звне → зне, да якой далучыўся суфікс -шн-. Прыметнік вонкавы ўтварыўся ад таго ж кораня *vъn  → вон далучэннем суфіксаў -к- і -ов-. 

Нарэшце мы высветлілі, што словы знешні і  вонкавы маюць аднолькавае паходжанне, аднолькавае асноўнае лексічнае значэнне, але розную словаўтваральную актыўнасць. 

У плане дакладнасці маўлення, трэба зрабіць яшчэ некалькі заўваг. Вельмі пашыраны выраз знешні выгляд па сутнасці з’яўляецца плеаназмам (зваротам з празмернымі моўнымі сродкамі), паколькі прыстаўка вы- ўжо паказвае на накірунак, процілеглы ўнутранаму. Таму думаецца, што для таго, каб ахарактарызаваць аблічча каго-небудзь ці чаго-небудзь, дастаткова дадаць азначэнні да назоўніка выгляд. Гэты ж назоўнік можа быць сінонімам да слова знешнасць.

